b'\n_START_ARTICLE_\nI. gimnazija u Zagrebu\n_START_PARAGRAPH_\nI. gimnazija u Zagrebu (lat. Gymnasium Primum Zagrabia) je op\xc4\x87a gimnazija u Zagrebu. Najstarija je op\xc4\x87a gimnazija u Zagrebu i druga najstarija gimnazija u Hrvatskoj, osnovana 1854. godine. Slovi kao jedna od najboljih op\xc4\x87ih gimnazija u Hrvatskoj, \xc5\xa1to dokazuje rezultatima na dr\xc5\xbeavnim natjecanjima i dr\xc5\xbeavnoj maturi, visokim brojem bodova s kojima ju osnovno\xc5\xa1kolci upisuju, kao i dugom listom uspje\xc5\xa1nih biv\xc5\xa1ih u\xc4\x8denika. Aktualna ravnateljica I. gimnazije je prof. Dunja Maru\xc5\xa1i\xc4\x87 Brezeti\xc4\x87.\n_START_SECTION_\nPovijest\n_START_PARAGRAPH_\nPrvi razred I. gimnazije Zagreb upisan je 20. rujna 1854. godine. Tada pod nazivom "Realna gimnazija Zagreb", tek je dvije godine kasnije, rje\xc5\xa1enjem cara Franje Josipa I. postala samostalna \xc5\xa1kola, smje\xc5\xa1tena u zgradi na Vrazovom \xc5\xa1etali\xc5\xa1tu. Na toj lokaciji zadr\xc5\xbeala se svega dvije godine, jer 1858. godine grad Zagreb donosi odluku o pretvaranju gimnazije iz trogodi\xc5\xa1nje u \xc5\xa1estogodi\xc5\xa1nju, pa u tu svrhu kupuje zgradu obitelji Jela\xc4\x8di\xc4\x87 na Strossmayerovom \xc5\xa1etali\xc5\xa1tu, gdje \xc4\x87e djelovati narednih 37 godina. Padom Bachovog apsolutizma, ve\xc4\x87 u jesen 1860. godine u I. gimnaziju uvodi se hrvatski kao slu\xc5\xbebeni jezik nastave._NEWLINE_1895. Gimnazija se ponovno seli, ovog puta u novu zgradu na dana\xc5\xa1njem Rooseveltovom trgu, u kojoj su tada bile smje\xc5\xa1tene vi\xc5\xa1a trgova\xc4\x8dka, realna i realna osmogodi\xc5\xa1nja gimnazija. Na toj lokaciji I. gimnazija provodi gotovo sto godina, da bi se 1986. morala iseliti zbog preure\xc4\x91enja zgrade u muzej umjetnina iz zbirke Ante Topi\xc4\x87a Mimare. Tada po\xc4\x8dinje "neuroti\xc4\x8dno" \xc5\xa1estogodi\xc5\xa1nje razdoblje u kojemu slavna gimnazija nema stalni prostor za nastavu te se nastavnici i u\xc4\x8denici sele iz zgrade u zgradu, a ponekad su \xc4\x8dak izme\xc4\x91u satova morali mijenjati zgrade._NEWLINE_I. gimnazija ponovno dobiva stalni prostor 1992. godine na dana\xc5\xa1njoj lokaciji u Novom Zagrebu, a profesori i u\xc4\x8denici postupno vra\xc4\x87aju stari renome \xc5\xa1koli. Danas \xc5\xa1kola ima oko pedeset profesora i \xc5\xa1estotinjak u\xc4\x8denika.\n_START_SECTION_\nNastava i vannastavne aktivnosti\n_START_PARAGRAPH_\nNastava se u I. gimnaziji odr\xc5\xbeava uvijek u prijepodnevnom terminu te po\xc4\x8dinje u 8:00. Nastavni sat traje 45 minuta, a odmori 5 minuta, izuzev velikog odmora poslije tre\xc4\x87eg sata koji traje 20 minuta._NEWLINE_Nastavni predmeti su hrvatski jezik, latinski jezik, 2 strana jezika (njema\xc4\x8dki, engleski, francuski, talijanski, \xc5\xa1panjolski, ruski), glazbena umjetnost, likovna umjetnost, psihologija, logika, filozofija, sociologija, povijest, geografija, matematika, fizika, kemija, biologija, informatika, politika i gospodarstvo, tjelesna i zdravstvena kultura i izborni predmet (etika ili vjeronauk)._NEWLINE_Znatan dio nastave tako\xc4\x91er se odvija u terenskom obliku, kako stalnim posjetima prirodoslovnom, arheolo\xc5\xa1kom, , tehni\xc4\x8dkom i povijesnom muzeju u Zagrebu, Me\xc4\x91imurju, Vukovaru, NP Paklenici, HAZU-u i drugima, tako i pojedina\xc4\x8dnim izletima u Be\xc4\x8d, Veronu i druge gradove._NEWLINE_Zadnjih godina, naj\xc4\x8de\xc5\xa1\xc4\x87e u drugom razredu, tako\xc4\x91er se putuje u Gardaland, a krajem tre\xc4\x87eg ili po\xc4\x8detkom \xc4\x8detvrtog razreda (budu\xc4\x87i) maturanti idu na maturalno putovanje, naj\xc4\x8de\xc5\xa1\xc4\x87e u Nizozemsku, Prag, Gr\xc4\x8dku ili \xc5\xa0panjolsku._NEWLINE_U\xc4\x8denici mogu sudjelovati u mnogim izvannastavnim aktivnostima, tu su prije svega dramska grupa "Gordogan", debatni klub "Krvolo\xc4\x8dne Visibabe" i likovna grupa "Mladi kerami\xc4\x8dari", a zatim djevoja\xc4\x8dki zbor, Crveni Kri\xc5\xbe, povijesna grupa, ekogrupa, novinarska skupina, knji\xc5\xbeni\xc4\x8darska grupa, planinarska sekcija, volonterski klub i drugi._NEWLINE_Tako\xc4\x91er, svake godine I. gimnazija sudjeluje u svjetskom danu pje\xc5\xa1a\xc4\x8denja odlaskom na Medvednicu i organizira biciklijadu "Pozdrav prolje\xc4\x87u", a tako\xc4\x91er sura\xc4\x91uje i sa veleposlanstvom Republike Francuske, MUP-om, studentskom udrugom AIESEC te mnogim drugima.'